Document ID: 32014D0806

KOMISIJAS ĪSTENOŠANAS LĒMUMS
(2014. gada 18. novembris),
ar ko Webasto saules enerģijas jumta paneli, kurš paredzēts akumulatora uzlādei, apstiprina par inovatīvu tehnoloģiju CO2 emisiju samazināšanai no vieglajiem automobiļiem atbilstīgi Eiropas Parlamenta un Padomes Regulai (EK) Nr. 443/2009
(Dokuments attiecas uz EEZ)
(2014/806/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem (1), un jo īpaši tās 12. panta 4. punktu,
tā kā:
(1)
Piegādātājs Webasto Roof & Components SE (“pieteikuma iesniedzējs”) 2014. gada 5. martā iesniedza pieteikumu, kurā lūdza apstiprināt Webasto saules enerģijas jumta paneli, kas paredzēts akumulatora uzlādei, par inovatīvu tehnoloģiju. Pieteikums tika atzīts par pilnīgu, un termiņš, kurā Komisijai jāizvērtē pieteikums, sākās nākamajā dienā pēc tā oficiālās saņemšanas, t. i., 2014. gada 6. martā.
(2)
Pieteikums ir izvērtēts saskaņā ar Regulas (EK) Nr. 443/2009 12. pantu, Komisijas Īstenošanas regulu (ES) Nr. 725/2011 (2) un Tehniskajām norādēm par pieteikumu sagatavošanu inovatīvu tehnoloģiju apstiprināšanai atbilstoši Regulai (EK) Nr. 443/2009 (“tehniskās norādes”) (3).
(3)
Pieteikums attiecas uz Webasto saules enerģijas jumta paneli, kas paredzēts akumulatora uzlādei. Saules enerģijas jumta panelis sastāv no fotoelementu paneļa, ko uzstāda uz transportlīdzekļa jumta. Fotoelementu panelis apkārtējās vides enerģiju pārveido elektroenerģijā, ko, izmantojot līdzstrāvas pārveidotāju, uzglabā transportlīdzekļa akumulatorā. Komisija uzskata, ka pieteikumā sniegtā informācija apliecina, ka Regulas (EK) Nr. 443/2009 12. pantā un Īstenošanas regulas (ES) Nr. 725/2011 2. un 4. pantā minētie nosacījumi un kritēriji ir izpildīti.
(4)
Pieteikuma iesniedzējs ir pierādījis, ka saules enerģijas jumta paneļa sistēma akumulatora uzlādei, kas aprakstīta minētajā pieteikumā, nebija uzstādīta vairāk kā 3 % jauno vieglo automobiļu, kuri reģistrēti atsauces gadā, proti, 2009. gadā.
(5)
Lai noteiktu CO2 emisiju ietaupījumu, ko inovatīvā tehnoloģija radīs pēc uzstādīšanas transportlīdzeklī, ir jānosaka atsauces transportlīdzeklis, ar kuru būtu jāsalīdzina transportlīdzeklis, kas aprīkots ar inovatīvo tehnoloģiju, lai noteiktu aprīkotā transportlīdzekļa efektivitāti, kā paredzēts Īstenošanas regulas (ES) Nr. 725/2011 5. un 8. pantā. Komisija uzskata, ka atsauces transportlīdzeklim būtu jābūt transportlīdzekļa variantam, kurš visos aspektos ir identisks ekoinovāciju transportlīdzeklim un atšķiras vienīgi ar to, ka tajā nav uzstādīts saules enerģijas jumta panelis un attiecīgā gadījumā papildu akumulators un citas ierīces, kas nepieciešamas konkrēti saules enerģijas pārveidošanai elektroenerģijā un tās glabāšanai. Tāda transportlīdzekļa jaunai versijai, kurā ir uzstādīts saules enerģijas jumta panelis, atsauces transportlīdzeklim ir jābūt transportlīdzeklim, kurā saules enerģijas jumta panelis ir atvienots un attiecībā uz kuru ir ņemtas vērā masas izmaiņas.
(6)
Pieteikuma iesniedzējs ir iesniedzis CO2 samazinājuma testēšanas metodiku, kur izmantotas formulas, kuru pamatā ir tehniskās norādes, kas attiecas uz saules enerģijas jumta paneli, kurš paredzēts akumulatora uzlādei. Komisija uzskata, ka papildus būtu jāpierāda tas, cik lielā mērā salīdzinājumā ar enerģiju, ko patērē ierīcēm, kuras paredzētas transportlīdzekļa vadītāja vai pasažieru komforta uzlabošanai, ir uzlabots transportlīdzekļa kopējais enerģijas patēriņš attiecībā uz pārvadāšanas funkciju.
(7)
Nosakot ietaupījumu, jāņem vērā viena transportlīdzeklī uzstādīta akumulatora uzglabāšanas kapacitāte vai tāda papildu akumulatora esība, kurš paredzēts vienīgi saules enerģijas jumta paneļa ģenerētās elektroenerģijas uzglabāšanai.
(8)
Komisija uzskata, ka testēšanas metodika nodrošinās testēšanas rezultātus, kas ir pārbaudāmi, atkārtojami un salīdzināmi, un ka tā spēj reālistiskā veidā ar pārliecinošu statistisko nozīmīgumu pierādīt inovatīvās tehnoloģijas priekšrocības CO2 emisiju ziņā saskaņā ar Īstenošanas regulas (ES) Nr. 725/2011 6. pantu.
(9)
Ņemot vērā iepriekš minēto, Komisija uzskata, ka pieteikuma iesniedzējs ir pietiekami pārliecinoši pierādījis, ka inovatīvā tehnoloģija ir ļāvusi samazināt emisijas vismaz par 1 g CO2/km.
(10)
Tā kā CO2 emisiju tipa apstiprinājuma testā, kas minēts Eiropas Parlamenta un Padomes Regulā (EK) Nr. 715/2007 (4) un Komisijas Regulā (EK) Nr. 692/2008 (5), nav ņemta vērā saules enerģijas jumta paneļa esība un papildu enerģija, ko nodrošina šī tehnoloģija, Komisija neiebilst pret to, ka uz Webasto saules enerģijas jumta paneli neattiecina standarta testēšanas ciklu. Komisija konstatē, ka pārbaudes ziņojumu ir sagatavojis uzņēmums TÜV SÜD Czech s.r.o., kas ir neatkarīga un sertificēta iestāde, un ka ziņojumā ir apstiprināti pieteikumā izklāstītie konstatējumi.
(11)
Ņemot vērā iepriekš izklāstīto, Komisija uzskata, ka nebūtu iemesla iebilst pret konkrētās inovatīvās tehnoloģijas apstiprināšanu.
(12)
Lai noteiktu ekoinovācijas vispārējo kodu, kurš tiks lietots attiecīgajos tipa apstiprinājuma dokumentos saskaņā ar Direktīvas 2007/46/EK I, VIII un IX pielikumu, būtu jānosaka atsevišķs kods, kas jāizmanto attiecībā uz inovatīvo tehnoloģiju, kura apstiprināta ar šo lēmumu,
IR PIEŅĒMUSI ŠO LĒMUMU.
1. pants
1. Webasto saules enerģijas jumta paneli, kas paredzēts akumulatora uzlādei un ko plānots izmantot M1 kategorijas transportlīdzekļos, apstiprina par inovatīvu tehnoloģiju Regulas (EK) Nr. 443/2009 12. panta nozīmē.
2. CO2 emisiju samazinājumu, ko panāk, izmantojot 1. punktā minēto Webasto saules enerģijas jumta paneli, kurš paredzēts akumulatora uzlādei, nosaka, izmantojot pielikumā izklāstīto metodiku.
3. Atsevišķais ekoinovācijas kods, kas jānorāda tipa apstiprinājuma dokumentācijā un kas jāizmanto attiecībā uz inovatīvo tehnoloģiju, kura apstiprināta ar šo lēmumu, ir “7”.
2. pants
Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
Briselē, 2014. gada 18. novembrī

Labels: 1
14
20
7
3
8